Nordjyllands Beredskab rykkede klokken 18:45 ud til brand i en villa ved Torngårdsparken i Aabybro. - Man har været i gang med at lave aftensmad i en pizzaovn på en terrasse, siger Bo Isaksen, indsatsleder hos Nordjyllands Beredskab. Fire brandbiler blev sendt til adressen i Aabybro, hvor beboerne selv havde slået alarm. Villaens fire beboer kom selv ud af huset, oplyser indsatslederen. De er alle uskadte. Værre så det ud for huset, der nu er ubeboeligt. - Terrassen er fuldstændig udbrændt, og køkkenet og tilstødende rum indenfor er brand- og røgskadet, fortæller indsatslederen. Branden blev hurtigt slukket, men beredskabet er fortsat på adressen for at efterslukke og undersøge branden yderligere, fortæller Bo Isaksen.

Referat:
En villa i Torngårdsparken i Aabybro blev fredag aften brand- og røgskadet, da der opstod brand i en pizzaovn på villaens terrasse.